
מתווה למפגש פרידה מהמורה המתחילה ותהליך החניכה*
"לפגוש, להכיר, לאהוב ולהיפרד - זהו הסיפור הדואב של רבים מאיתנו, של כל לב ולב"
מרי קולדריג'
כבר הגיע סוף השנה? עוד רגע החופש הגדול?
שנת החניכה וההתמחות עומדת להסתיים וחשוב שניתן מקום לפרידה מהמורה המתחילה ומתהליך החניכה שהיה. צעדנו יחדיו לאורך שנה זו, בתהליך  מעבר של המורה המתחילה מסטודנטית למורה ובתהליך התמקצעותינו כחונכים ומלווים. שיחת הפרידה והסיכום  מאפשרת להתבונן על התהליך שהיה ומהווה הזדמנות להעצים את השנה כולה.
להלן הצעה למתווה למפגש פרידה או לשני מפגשים שתקדישו לכך - 
הפרידה ואני – 
לכל אחד מאיתנו סגנון פרידה אחר – יש מי שמתחיל את הפרידה לפני זמנה ויש אחרים הנמנעים מפרידות ומתעלמים מארוע זה, יש מי שאינו מכיר בפרידה כי "וודאי עוד נהיה בקשר ונפגש" ויש מי שמשקיע בפרידה ו"סוגר" את התהליך שהיה. תהליך הפרידה מעורר בכל אחד מאיתנו רגשות אחרים – שמחה, עצב, גאווה, אכזבה...וחשוב שניתן לגיטמציה ומקום לשוחח על רגשותינו כלפי פרידה.
ניתן להנחות את השיח בשאלות כגון: כיצד אני נוהג להפרד בדר"כ? מה הם הרגשות שעולים בי ביחס למילה פרידה? – ניתן לעבוד עם קלפים בשיח זה.
התבוננות על השנה שהיתה - 
לבקש מהמורה המתחילה לחשוב אחורה על השנה שהיתה. 
להציע לה להעלות לראשה את המפגשים שהיו מאז תחילת השנה.
להזמינה לספר על מפגש אחד  אן שניים שהיא זוכרת שהיו משמעותיים בעבורה.
לעודד אותה לספר על כך ולבדוק עימה מדוע היו כה משמעותיים בעבורה.

זו דרך נעימה לחשוב על מה שהיה, ובה בעת כשנזכרים, משחזרים את השנה כסרט ושולפים נושאים חשובים מהזיכרון, יש למידה ועיבוד נוסף של הידע והתהליכים שהיו במהלך השנה.
זה סיכום שהוא גם קוגניטיבי וגם רגשי, המייצר אינטגרציה בין החוויה לבין הלמידה מחד ומייצר המשכיות והגיון בגוף הידע  של כל הנושאים שעלו במהלך השנה.

פרידה אישית והזדמנות ל"טקס" פרידה -  
בפרידה יש היבט טקסי, המאפשר לייצג ולבטא את החוויה הרגשית כלפי סיום התהליך והעבודה המשותפת – כאן אתם כחונכים מוזמנים להתייחס לתהליך שחוויתם בתהליך החניכה עם המורה המתחילה  – כיצד היה לכם לחנוך אותה לאורך השנה, מה למדתם, כיצד אתם מרגישים בפרידה ממנה?
אפשר לתכנן מראש ולהכין תשורה קטנה, שתכלול הערכה מחזקת למורה המתחילה ותדגיש את העוצמות שלה. המתנה מהווה זכרון מוחשי לחוויה, למתנה זו ניתן לחזור, להביט ולהרגיש שוב את העוצמה של חווית ההערכה והנתינה ההדדית. לחלופין אפשר להכין מראש או  להקדיש כמה דקות במהלך המפגש ולכתוב אחת לשנייה מילות פרידה. כדאי להצטייד מראש ב"נייר מכתבים" מכבד.

הערה - חשוב לקיים שיחת פרידה זו ובמקביל חשוב (במפגש אחר) להתייחס לתהליך הפרידה של המורה המתחילה מתלמידיה ומצוות המורים בבית הספר
​
· מבוסס על:
https://www.famely.co.il/single-post/2018/06/30/ending-treatment

